คลังเร่งทำคลอดกองทุนประกัน5หมื่นล้าน
คลังนัดสรุปรายละเอียดตั้งกองทุนประกันภัย 5 หมื่นล้านบาท
6 ม.ค. 2555

คลังนัดสรุปรายละเอียดตั้งกองทุนประกันภัย 5 หมื่นล้านบาท 
เชื่อหลังหมดระยะเวลากองทุน 1-2 ปีแล้ว กลไกการประกันภัยจะเดินต่อได้
นายลวรณ แสงสนิท รองโฆษกกระทรวงการคลัง เปิดเผยว่า นายอารีพงศ์ ภู่ชอุ่ม ปลัดกระทรวงการคลัง ในฐานะประธานคณะกรรมการกำกับและส่งเสริมการประกอบธุรกิจประกันภัย (คปภ.) จะเรียกประชุมหน่วยงานที่เกี่ยวข้องเพื่อหาข้อสรุปในรายละเอียดเกี่ยวกับวิธีปฏิบัติของการจัดตั้งกองทุนประกันภัย วงเงิน 5 หมื่นล้านบาท หลังจากคณะรัฐมนตรี (ครม.) ได้มีมติเห็นชอบในหลักการในเรื่องดังกล่าว
ทั้งนี้ ในหลักการของการจัดตั้งกองทุนประกันภัย ก็เพื่อสร้างความเชื่อมั่นในระยะสั้นให้แก่ผู้ประกอบการที่ทำธุรกิจประกันภัยในการเข้ารับประกันที่เกิดจากอุทกภัย โดยรัฐบาลจะเข้าไปแชร์ความเสี่ยงกับผู้ประกอบการ ซึ่งในแง่ของวงเงินของการจัดตั้งนั้น ทางรัฐบาลจะใส่เงินไปก่อนจำนวน 5 หมื่นล้านบาท อีกส่วนหนึ่งจะมาจากผู้ประกอบการ แต่วงเงินที่จะใส่ลงขันมานั้นยังไม่ได้ข้อสรุป
กองทุนที่จัดตั้งขึ้นนี้จะเป็นมาตรการชั่วคราวที่รัฐบาลจะดำเนินการ จึงกำหนดระยะเวลาของกองทุนแค่ 12 ปีเท่านั้น เมื่อสถานการณ์เข้าสู่ภาวะปกติ กลไกของการประกันภัยก็จะเดินหน้าต่อไปได้เอง
“เราจำเป็นต้องใส่เงินเข้าไปในกองทุนนี้ก่อน เพื่อสร้างความเชื่อมั่นแก่ธุรกิจประกันภัย เมื่อถึงระดับที่กลไกตลาดเดินได้ เราก็ไม่จำเป็นต้องใส่เงินเข้าไปอีก” นายลวรณ ชี้แจง